INFORMATII PRNTRU PĂRINȚI PRIVIND ÎNSCRIEREA COPIILOR ÎN UNITĂȚI DE ÎNVĂȚĂMÂNT PREUNIVERSITAR CU

PERSONALITATE JURIDICĂ CU GRUPE DE NIVEL PREȘCOLAR ȘI/SAU ANTEPREȘCOLAR ÎN ANUL ȘCOLAR 2023 – 2024

**REÎNSCRIEREA** este prima operațiune a procesului de înscriere a copiilor care frecventează unitatea de învățământ preuniversitar cu personalitate juridică cu grupe de nivel preșcolar și/sau antepreșcolar în anul şcolar 2022-2023 şi care, în baza unei cereri de reînscriere completate de părinte/reprezentantul legal, urmează să beneficieze de continuitate și să frecventeze respectiva unitate de învățământ și în anul școlar 2023-2024.

 Reînscrierea avea loc **în perioada 06.06.2023-14.06.2023, ora 12.00.**

*Programul* reînscrierilor va fi stabilit de către conducerea unităţii de învăţământ şi va fi afişat la loc vizibil în fiecare unitate, pentru informarea părinţilor şi a publicului interesat, inclusiv pe site-ul acesteia, dacă există.

**În data de 14 iunie 2023, ora 14.00** are loc afișarea rezultatului și a numărului de locuri libere după finalizarea etapei de reînscriere.

**ÎNSCRIEREA** este operațiunea prin care sunt înregistrați și admiși într-o unitate de învățământ preuniversitar cu personalitate juridică cu grupe de nivel preșcolar și/sau antepreșcolar, copiii care urmează să frecventeze o unitate de învățământ preuniversitar cu grupe de nivel preșcolar și/sau antepreșcolar în anul școlar 2023-2024, în baza unor criterii generale și specifice.

*Înscrierea* copiilor în unități de învățământ preuniversitar cu personalitate juridică cu grupe de nivel preșcolar și/sau antepreșcolar se realizează prin depunerea unei cereri-tip de înscriere însoțită de documente justificative.

Cererea-tip de înscriere se poate transmite prin e-mail, prin poștă, cu confirmare de primire, sau se poate depune la sediul unității de învățământ la care părintele/reprezentantul legal dorește înscrierea copilului, în perioada prevăzută de Calendarul înscrierii. Părintele/reprezentantul legal are posibilitatea înregistrării *a trei opțiuni* în cererea-tip de înscriere. În situația transmiterii prin e-mail sau prin poștă, părintele va transmite unității de învățământ declarația-tip pe proprie răspundere (Anexa 1 din metodologie), cu privire la veridicitatea informațiilor completate în cerere.

Validarea cererii-tip de înscriere este obligatorie și se face la unitatea de învățământ la care părintele/reprezentantul legal solicită înscrierea, conform programării realizate de către unitatea de învățământ și constă în compararea datelor introduse în aplicația informatică cu documentele transmise/depuse de către acesta.

În situația depunerii cererii-tip de înscriere și a documentelor justificative direct la unitatea de învățământ, verificarea și validarea datelor introduse se fac în prezența părintelui/reprezentantului legal și a cel puțin unui membru din comisia de înscriere, conform programării realizate de către unitatea de învățământ

## Ordinea în care se programează pentru validarea cererilor-tip de înscriere sau în care se prezintă pentru validarea acestora nu presupune crearea unei liste de preînscriere și/sau acordarea unei priorități la înscriere.

Părintele/reprezentantul legal prezintă, în momentul completării cererii-tip de înscriere la unitatea de învățământ, sau, după caz, în momentul validării acesteia, ***actul de identitate propriu și certificatul de naștere al copilului, în original***, precum ***și copii ale acestora*** *pentru a fi certificate conform cu originalul* de către membrul desemnat din cadrul comisiei de înscriere de la nivelul unității de învățământ.

*Părinții divorțați* depun la înscriere dovada modului în care se exercită autoritatea părintească și la care dintre ei a fost stabilită locuința minorului.

**Sistemul Informatic Integrat al Învățământului din România (SIIIR -** [**https://www.siiir.edu.ro/siiir/**](https://www.siiir.edu.ro/siiir/)**) nu permite înscrierea la mai multe unități de învățământ.**

## Dosarul de înscriere a copilului într-o unitate de învățământ cu personalitate juridică cu grupe de nivel preșcolar și/sau antepreșcolar, cuprinde următoarele documente:

1. copie de pe certificatul de naștere al copilului;
2. copie de pe actele de identitate ale părinților/ reprezentantului legal;
3. adeverință de angajat pentru fiecare dintre părinți/reprezentantul legal sau adeverință privind perioada concediului de creștere și îngrijire copil, pentru tipul de program prelungit, respectiv pentru înscrierea în învățământul antepreșcolar;
4. dovada modului în care se exercită autoritatea părintească și la care dintre părinți a fost stabilită locuința minorului- în cazul părinților divorțați.
5. alte documente doveditoare care fac obiectul criteriilor generale sau specifice de înscriere și care sunt analizate în timpul procesului de înscriere.

*La dosarul de înscriere se adaugă, la începutul anului școlar, următoarele documente:*

 a) adeverință de la medicul de familie în care se menționează că respectivul copil este sănătos clinic; adeverința este necesară în prima zi de prezentare a copilului în unitatea de învățământ;

 b) avizul epidemiologic/dovada de vaccinare întocmit(ă) conform prevederilor elaborate de Ministerul Sănătății, cu privire la intrarea copilului în colectivitate, eliberat de medicul de familie al copilului cu maximum 5 zile înainte de a începe frecventarea unității.

*Se asigură, cu prioritate, înscrierea/reînscrierea tuturor copiilor de 4 ani în grupa mijlocie și a copiilor de 5 ani în grupa mare din învățământul preșcolar.*

În situația în care într-o unitate de învățământ numărul cererilor-tip de înscriere primite de la părinții/reprezentanții legali ai copiilor este mai mare decât numărul de locuri libere, comisia de înscriere din unitatea de învățământ selectează copiii în ordinea descrescătoare a vârstei și aplică *criterii de departajare generale* și apoi, dacă este necesar, *pe cele specifice*, în vederea stabilirii celor care vor fi admiși.

***Criteriile generale de departajare pentru nivelul preșcolar sunt următoarele***:

1. copilul are vârsta de 4 sau 5 ani împliniți la începutul anului școlar;
2. domiciliul copilului/reședința/locul de muncă al unuia dintre părinți/al reprezentantului legal este situat în apropierea unității de învățământ unde părintele/reprezentantul legal depune cererea-tip de înscriere;
3. cel puțin unul dintre părinți/reprezentantul legal al copilului urmează o formă de învățământ la zi;
4. existența unui document care dovedește că beneficiază de tutelă sau de o măsură de protecție specială stabilită în condițiile Legii nr.272/2004, republicată, cu modificările și completările ulterioare;
5. existența unui document care dovedește că este în grija unui singur părinte (familie monoparentală);
6. ambii părinți/părintele unic/reprezentantul legal ai/al copilului lucrează sau cel puțin unul dintre ei se încadrează în una dintre situațiile: (i) pensionat în conformitate cu prevederile legale; (ii) cu certificat de handicap; (iii) șomer, în căutarea unui loc de muncă, cu documente doveditoare de la Agenția pentru OcupareaForței de Muncă;
7. existența unui certificat medical de încadrare în grad de handicap a copilului și/sau a certificatului de orientare școlară și profesională eliberat de CJRAE/CMBRAE;
8. existența unui frate/a unei surori înmatriculat/înmatriculate în unitatea de învățământ respectivă, în anul școlar pentru care se face înscrierea.

# ETAPA I - DE ÎNSCRIERE –15.06.2023-30.06.2023

## Colectarea cererilor de înscriere 15.06.2023– 19.06.2023

* În perioada ***15.06.2023- 19.06.2023,*** unităţile de învăţământ preuniversitar cu personalitate juridică cu grupe de nivel preșcolar și/sau antepreșcolar vor colecta cererile- tip de înscriere și documentele depuse/transmise de părinți/reprezentanții legali (dosar de înscriere și documentele care atestă îndeplinirea criteriilor generale și specifice), folosind SIIIR. Părintele/reprezentantul legal completează/își exprimă maxim **trei opţiuni** în cererea-tip de înscriere.
* Etapa de validare a fișelor și de completare a dosarelor cu documentele necesare se va desfășura la sediul unității de învățământ, conform planificării realizate și comunicată părinților. Planificarea va fi afișată la sediul unității de învățământ, la loc vizibil și va fi postată pe site-ul acesteia (dacă există).
* Colectarea cererilor de înscriere aferente etapei I de înscriere se va realiza până în data de

# 19 iunie 2023, ora 18.00.

## Procesarea cererilor de înscriere 20.06.2023 – 30.06.2023

După încheierea perioadei de colectare și validare a cererilor-tip de înscriere, toate

unităţile de învăţământ preuniversitar cu personalitate juridică cu grupe de nivel preșcolar și/sau antepreșcolar, vor procesa dosarele/cererile depuse

**În data de 30 iunie 2023, ora 14.00,** unităţile de învăţământ preuniversitar cu personalitate juridică cu grupe de nivel preșcolar și/sau antepreșcolar, vor afişa lista copiilor înscrişi care conține numele și prenumele acestora **și locurile rămase libere.**

# Unităţile de învăţământ preșcolar sau cu grupe de preșcolari care nu mai au locuri disponibile după prima etapă, nu pot primi cereri- tip de înscriere pentru etapa a doua.

**ETAPA a II a DE ÎNSCRIERE - 03.07.2023 - 18.07.2023**

## Colectare cereri de înscriere 03.07.20223– 05.07.2023

În perioada ***03.07.2023 – 05.07.2023***, părinţii/ reprezentanții legali ai copiilor care nu au fost cuprinşi într-o unitate de învăţământ învăţământ preuniversitar cu personalitate juridică cu grupe de nivel preșcolar și/sau antepreșcolar în prima etapă de înscriere sau care nu au participat la această etapă, solicită înscrierea la o unitate de învăţământ care are locuri disponibile. Se fac 3 opțiuni, în ordinea descrescătoare a preferinţelor. Solicitarea se face la unitatea aflată pe prima poziție din cele 3 opțiuni exprimate pentru etapa a II-a.

Validarea cererii-tip de înscriere se face la unitatea de învăţământ aflată pe prima poziţie din cele trei opţiuni exprimate, în prezenţa părintelui/ reprezentantului legal şi a cel puţin unui membru din comisia de înscriere

Colectarea cererilor de înscriere aferente etapei a II-a de înscriere se va realiza până în data de **5 iulie 2023, ora 18.00.**

## Procesarea cererilor de înscriere 06.07.2023- 18.07.2023

După încheierea perioadei de colectare a cererilor de înscriere, în toate unităţile de învăţământ preuniversitar cu personalitate juridică cu grupe de nivel preșcolar și/sau antepreșcolar unde au existat locuri disponibile, comisiile de înscriere vor analiza dosarele/ cererile depuse

În data de **18 iulie 2023,** unităţile de învăţământ preuniversitar cu personalitate juridică cu grupe de nivel preșcolar și/sau antepreșcolar, vor afişa lista copiilor înscrişi în etapa a II-a care conține numele și prenumele acestora **și locurile rămase libere.**

# Unităţile de învăţământ care nu mai au locuri disponibile după a doua etapă nu pot primi cereri-tip de înscriere pentru etapa de ajustări.

**ETAPA DE AJUSTĂRI – 20.08.2023 – 30.08.2023**

Etapa de ajustări, derulată la nivelul inspectoratului școlar, presupune colectarea și procesarea noilor cereri-tip de înscriere și a documentelor depuse/transmise de părinții/ reprezentanții legali ai copiilor care au rămas nerepartizați după derularea celor două etape anterioare, precum și ai celor care nu au participat la primele două etape sau nu au fost înscriși din diferite alte motive.

*În această etapă se soluționează* ***cu prioritate*** *cazurile copiilor de 4 și 5 ani împliniți la începutul anului școlar rămași neînscriși și cazurile copiilor care au solicitat înscrierea în clasa pregătitoare din învățământul primar și nu au fost admiși ca urmare a avizului negativ al CJRAE/CMBRAE, precum și cazurile copiilor de 2 ani care solicită înscrierea în învățământul preșcolar, cu respectarea prevederilor art.23 alin (1^1) din Legea educației naționale nr.1/2011, cu modificările și completările ulterioare.*

În data de **31 august 2023,** unităţile de învăţământ preuniversitar cu personalitate juridică cu grupe de nivel preșcolar și/sau antepreșcolar, vor afişa lista copiilor înscrişi **și locurile rămase libere după etapa de ajustări.**

Toate informațiile referitoare la înscriere, inclusiv planul de școlarizare se vor afișa la sediul unităților de învățământ cu grupe de nivel preșcolar și/sau antepreșcolar din județ, precum și pe site-ul inspectoratului școlar.

Pe toată perioada de înscriere în unitățile de învățământ preuniversitar cu personalitate juridică cu grupe de nivel preșcolar și/sau antepreșcolar va funcționa o linie telverde la nivelul Inspectoratului Școlar Județean Vaslui.

Unitățile de învățământ vor planifica și organiza evenimente de tipul *Ziua porților deschise* pentru părinții/reprezentanții legali ai antepreșcolarilor și preșcolarilor care urmează să fie înscriși în anul următor.